કૉંગ્રેસ પાસે ઐતિહાસિક રાજકીય વારસો અને વૈભવ છે. મનમોહનસિંહના શાસનકાળના એક જ છેલ્લા દાયકામાં કૉંગ્રેસની ગરિમાને ઝાંખી પાડે એવી સંખ્યાબંધ ઘટનાઓ બની જેના પરિણામે એક મુખ્યમંત્રીનો પ્રધાનમંત્રી તરીકે પ્રજાએ વિકાસ શકય બનાવ્યો. ભારતીય રાજકારણના ઈતિહાસમાં ઈ.સ.ર૦૧૪ વિકાસના વિકાસનું વર્ષ હતું. પરંતુ ઈ.સ.ર૦૧૭ સુધીમાં કેન્દ્રની એનડીએ સરકારે જે આઘાતો આપ્યા તે તેઓના મતે વાજબી ઠરાવી શકાય એવા હોય તોય ભારતના વિરાટ જનસમુદાય માટે અણચિંતવ્યા અને જિંદગીને વેરણછેરણ કરી નાંખનારા હતા. સરકારના આડેધડ તરંગો સામે પ્રજાએ અભૂતપૂર્વ શિસ્તના દર્શન કરાવ્યા અને પ્રજાના જ સંયમને કારણે દેશ પરથી અરાજકતાની મોટી ઘાત ગઈ. આજે પણ વેપારીઓ, ચાર્ટર્ડ એકાઉન્ટન્ટ પ્રોફેશનલો અને આમ પ્રજાને યશ આપવાને બદલે એનડીએ સરકાર શેખી મારવામાંથી ઊંચી આવી નથી. હદ તો ત્યારે થાય છે કે ચૂંટણી સભાઓમાં પણ ભાજપના નેતાઓને નોટબંધીના રોકેટ સમયની પ્રજાની શિસ્તપૂર્ણ લાંબી લાઈનોનું આજ સુધી એકવર પણ સ્મરણ થયું નથી. હિંદુવાદ, સ્વયં પ્રબોધિત રાષ્ટ્રવાદ, અહંકર, બિનઅનુભવી નિર્ણયો, અનેક વિષયોમાં સમજ-જ્ઞાનની મર્યાદા વગેરે કારણોસર દેશમાં સમર્થ વિરોધપક્ષને વિકલ્પ સ્વરુપે જોવાની પ્રજાની જે નવી માનસિકતા છેલ્લા એક વરસમાં ઘડાઈ એણેે જ ખરેખર તો રાહુલ ગાંધી માટે ઉપાધ્યક્ષ અને અધ્યક્ષ વચ્ચેનું અંતર દૂર કરી આપ્યું છે. નિર્ણય ચોક્કસ કૉંગ્રેસ વર્કિંગ કમિટીનો છે પરંતુ આજનો સમય પ્રજાએ નક્કી કરી આપેલો છે એમ કોઈને પણ લાગે છે. જવાહરલાલ નહેરુ, ઈન્દિરા ગાંધી અને રાજીવ ગાંધીના ઊંચા ગિરિશિખરોને અનુસરીને તથા સોનિયા ગાંધીની ચોક્કસ સમય સુધી પક્ષને પોતાના સંપૂર્ણ અંકુશમાં રાખવાની કુશળતા પામીને હવે નવી પહેલના પગલે કૉંગ્રેસ અધ્યક્ષ સ્વરૃપે રાહુલ ગાંધી કઈ રીતે કામ કરે છે તેના તરફ આખા દેશની નિત્ય નજર રહેવાની છે.